text: 周維持，字爾調，南直隸鎮江府金壇縣人。明朝政治人物。生平.萬曆四十六年任香山縣知縣，樂易親民喜造士，設仁山書院，課諸生，有《仁山會課稿》。天啟元年辛酉邑舉鄉薦五人，一解額、一連榜進士，皆仁山首擢士。五年四月考選，陞貴州道監察御史，條陳二款：其一在晣品格以清仕路，言最可恨情面門戶四字，其一在昭罪案以明國是，言奸邪植黨煽惑，乞將黨人舊日凡有倡建書院，不論省直州縣立時改毀。又言兵部尚書趙彥縱子昌胤公開賄門，乞奪昌胤襲以謝天下。又言張問達招引王之採以結黨煽惑，周嘉謨護庇王安以蔑旨罔上，劉惟忠、白所知依附權奸俱宜立賜擯斥。疏糾文選司官劉行義與其同官王任傑大開賄門，贓私狼籍，俱各革職、削奪、閒住。以兄應秋在位，引嫌歸。崇禎初，起陝西道御史，巡按浙江，被劾罷。兄弟並立逆案。家族.兄周應秋，吏部尚書。
metadata: erhwenkuo/wikipedia-zhtw
metadata: 周維持
metadata: https://zh.wikipedia.org/wiki?curid=7464122